

Előterjesztés Zalakaros Város Önkormányzata Képviselőtestülete 2020. augusztus 13-án tartandó ülésére

Napirend címe: Zalakaros, 293 hrsz-ú ingatlan bérleti szerződés módosítása és 
                           ajánlati felhívás kibocsátása a Zalakaros, 293 hrsz-ú ingatlan 
                           bérbeadására

Az előterjesztést készítette: Dr. Szentgyörgyvölgyi Eszter, jogi referens

Tisztelt Képviselőtestület!

Zalakaros Város Önkormányzata, mint ajánlatkérő, 2020. február 13-i ülésén pályázati felhívás kibocsátásáról határozott a Zalakaros, 293 hrsz-ú, önkormányzati tulajdonban lévő ingatlan 1000 m2 területének vidámpark üzemeltetése célú bérbeadására.
Magyarország Kormánya által a 40/2020. (III.11.) Kormányrendelettel elrendelt veszélyhelyzetre való tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§. (4) bekezdésében biztosított jogkörében eljárva Zalakaros Város Önkormányzata Polgármestere 85/2020. (IV.29.) számú határozatába a fenti pályázati felhívás nyerteséről döntött, Stumpf József (1132 Budapest, Visegrádi u. 13.) egyéni vállalkozó személyében.
A bérleti szerződés 2020.05.12-én aláírásra került 2020. július 1. és 2020. augusztus 31. közötti időszakra, bruttó 450 000 Ft/hónap bérleti díj ellenében.

Stumpf József egyéni vállalkozó, 2020. augusztus 11-én az előterjesztés mellékletét képező kérelmet nyújtott be az önkormányzathoz, melyben a bérleti szerződés 2020. szeptember 30. napjáig történő hosszabbítását kérelmezi.
Zalakaros Város Önkormányzata Képviselőtestületének „Az Önkormányzat vagyonáról, a vagyongazdálkodás és vagyonhasznosítás szabályairól” szóló 14/2004 (IV.21.) rendelete 20. § (1) alapján önkormányzati vagyon hasznosítására a Gazdasági Bizottság előzetes véleménye alapján lehet javaslatot tenni és ingatlanok esetében minden esetben a Képviselőtestület jogosult dönteni. A pályázati eljárás főszabályként nyilvános pályázat.

Jelen esetben egy lezajlott pályázati eljárás eredményeként létrejött bérleti jogviszony folytatásáról beszélhetünk, melynek alapján jelenlegi bérlő jogfolytonosságként tovább bérelhetné tárgyi ingatlant újabb pályázati eljárás lefolytatása nélkül, bevételi forráshoz juttatva az önkormányzatot.
A bérlő a továbbiakban is vállalja a szerződésben szereplő 450.000,- Ft/hó bérleti díj egyösszegű, 2020. augusztus 25-ig történő befizetését, melynek teljesülése a szerződés hatályba lépésének feltétele.
A szerződés hosszabbításnak feltételéül továbbra is javasoljuk bérlő részéről bemutatni a folyékony hulladék és a szilárd hulladék elszállítására kötött szerződését. 
Amennyiben a bérleti jogviszony időtartama alatt a COVID-19 vírus terjedésének megakadályozása érdekében Magyarország Kormánya döntése értelmében jelen bérleti szerződés tárgya szerinti tevékenység nem folytatható, és Bérlő annak beszüntetésére köteles, a vonatkozó döntés hatályba lépésnek napját megelőző napon a bérleti szerződés megszűnik. A bérleti jogviszonyból fennmaradó napok alapján Bérlőt időarányosan bérleti díj visszatérítés illeti meg. 




A fenti kérelemmel egy időben Stumpf József egy másik beadványt is eljuttatott az önkormányzathoz, melyben a jelenlegi bérlet tárgyát képező ingatlan 4 éves időtartamra vonatkozó bérleti szándéknyilatkozatát olvashatjuk. 
Javasoljuk, hogy a Képviseltestület jelen ülésen olyan tartalmú határozatot hozzon- amennyiben támogatja a terület hosszabb távú szórakoztatási célú bérbeadását- melyben nyílt pályázatot ír ki a Zalakaros 293 hrsz-ú számú ingatlan 1000 m2 területének használatára vidámpark üzemeltetés céljára, 2021. július 01.-2024. szeptember 30. között (tárgyév július 1.-szeptember 30. napjáig tartó időszakokra) bruttó 450.000 Ft/hó bérleti díjjal, garanciális feltételek beépítésével.


Határozati javaslat:
A Képviselőtestület
I. 
1. Zalakaros Város Önkormányzata és Stumpf József (1132 Budapest Visegrádi u. 13.) egyéni vállalkozó közötti hatályban lévő bérleti szerződést 2020. szeptember 30. napjáig hosszabbítja.
2. A 2020. szeptember 1. és 2020.szeptember 30. közötti időszakra esedékes bérleti díjat bruttó 450.000 Ft. azaz bruttó négyszázötvenezer forint összegben állapítja meg, melynek 2020. augusztus 25-ig történő megfizetése az 1. sz. bérleti szerződés-módosítás hatályba lépésének feltétele.
3. Bérlő a szerződés aláírása előtt, a folyékony hulladék és a szilárd hulladék elszállítására kötött szerződés bemutatására köteles.
4. Jelen határozat 2. és 3. pontjaiban foglalt feltételek együttes teljesülése esetén felhatalmazza a polgármestert az 1. sz. bérleti szerződés-módosítás aláírására.

Határidő:            azonnal
Felelős:               Novák Ferenc, polgármester					
Operatív felelős: Dr. Szentgyörgyvölgyi Eszter, jogi referens

II. 
1. Zalakaros Város Önkormányzat Képviselőtestülete pályázatot ír ki a Zalakaros 293 hrsz-ú számú ingatlan 1000m2 területének használatára vidámpark üzemeltetés céljára 2021. július 01.-2024. szeptember 30. hónapokra. A képviselőtestület az induló bérleti díjat bruttó 450.000 Ft/hó összegben állapítja meg. 
2. A pályázati kiírásba garanciális feltételeket kell építeni:
-	a szerződés hatályba lépésének feltétele a 2021. és 2022. évi bérleti díj előre megfizetése, hulladékszállítási szerződés megléte
-	rendkívüli szerződésbontási feltételek beépítése: köztisztasági szabályok megsértése, közrend, közbiztonság megsértése, amennyiben az önkormányzat a határozott idejű bérleti szerződés időtartama alatt értékesíti az ingatlant, csereingatlan felajánlására köteles a bérlő részére a város frekventált területén vagy ennek hiánya szerződés megszűnési oknak minősül, időarányos bérleti díj visszatérítés mellett

2. Zalakaros Város Önkormányzat Képviselőtestülete felkéri a polgármestert az 1. pontban foglaltak figyelembevételével a pályázati felhívás kibocsátására.


Határidő:             azonnal
Felelős:               Novák Ferenc, polgármester					
Operatív felelős: Dr. Szentgyörgyvölgyi Eszter, jogi referens




Zalakaros 2020. augusztus 11.


								Novák Ferenc
 polgármester	
